*Este artigo trata das amebas do xénero* Amoeba*, para as células con forma de ameba en xeral ver ameboide.*

| *Amoeba* |
| --- |
|  |
| Clasificación científica |
| 

|  |  |
| --- | --- |
| Dominio: | Eukaryota |
| Reino: | Amoebozoa |
| Filo: | Tubulinea |
| Orde: | Tubulinida |
| Familia: | Amoebidae |
| Xénero: | *Amoeba*Bory de Saint-Vincent, 1822 |

 |
| Especies |
| * *Amoeba gorgonia* Pen.
* *Amoeba limicola* Rhumb.
* *Amoeba proteus* Pal.
* *Amoeba vespertilio* Pen.
 |

***Amoeba*** (**ameba**) é un xénero de protozoos sen forma definida formadores de pseudópodos e uninucleados da familia Amoebidae. Actualmente comprende a especie *Amoeba proteus* (antes chamada *Chaos diffluens* e *Amoeba diffluens*) e outras tres especies.

Outra especie que antes se clasificaba neste xénero é *Amoeba dubia*, que actualmente se clasifica como *Polychaos dubium*.

O xénero *Amoeba* está moi relacionado co xénero *Chaos*, pero este é multinucleado.

Historia
--------

As amebas foron descubertas por August Johann Rösel von Rosenhof en 1757. Os primeiros naturalistas denominaban ás amebas *animálculos de Proteo* polo deus grego Proteo, que podía cambiar de forma, igual que estes microorganismos. O nome "amiba" foille dado por Bory de Saint-Vincent, procedente do grego *amoibè* (αμοιβή), que significa cambio.

Características
---------------

Anatomía dunha ameba.
O citoplasma divídese en ectoplasma e endoplasma. Son células heterótrofas que capturan o alimento cos seus pseudópodos por fagocitose, e almacenan a comida nun vacúolo dixestivo. As *Amoeba* teñen un só pseudópodo grande en posición anterior (no sentido do avance), e varios secundarios nos lados. Cando se move a masa celular flúe cara ao pseudópodo anterior e retráese dos outros, o que se chama movemento ameboide. A especie *Amoeba proteus* en movemento ten un tamaño entre 220 e 740 μm, o que a converte nunha das células ameboideas máis grandes.

Debido á presenza de fitocromos, *Amoeba proteus* pode ter diversas cores (xeralmente, amarelo, verde, púrpura) vista ao microscopio.

Reprodúcense asexualmente por mitose e citocinese. En ambientes desfavorables as amebas poden segregar unha membrana protectora e formar quistes nos que están en estado dormente agardando a que melloren as condicións.

A *Amoeba proteus* ten un xenoma de gran tamaño de 290.000 Mb (100 veces maior que o humano).

### Osmorregulación

*Amoeba proteus* é unha especie de vida libre de auga doce, que se osmorregula mediante vacúolos contráctiles. Ten un só vacúolo contráctil que expulsa auga para manter o equilibrio osmótico. O exceso de auga do citoplasma entra no vacúolo, e este ao fusionarse coa membrana plasmática, contráese rapidamente liberando a auga no exterior. O vacúolo está rodeado de pequenas vesículas, van aumentando de tamaño e parece que son as que traen a auga. Cando se baleira queda enrugada e pouco despois aparecen as pequenas vesículas arredor, que se suxeriu que proceden da propia membrana do vacúolo contráctil. As membranas do vacúolo e das pequenas vesículas teñen a proteína acuaporina, que facilita o paso de auga. Como as vesículas entre todas teñen unha gran superficie, recollen máis rápido a auga que un vacúolo grande só.

Na membrana das pequenas vesículas hai tamén ATPase vacuolar, que bombea H+ ao interior das vesículas, acidificando o seu pH, creando un gradiente para facilitar o transporte de ións (seguramente K+ e Cl-), o que crea un gradiente osmótico que favorece a entrada de auga nas vesículas. Se a célula non expulsa o exceso de auga, incha e pode chegar a rebentar.

Vídeos
------

|  |  |
| --- | --- |
| *Amoeba proteus* en movemento | Amoeba fagocitando unha diatomea. |

Notas
-----

1. ↑  Leidy, Joseph (1878). "Amoeba proteus". *The American Naturalist* **12** (4): 235–238. JSTOR 2463786. doi:10.1086/272082.
2. ↑  Audouin, Jean-Victor; et al. (1826). *Dictionnaire classique d'histoire naturelle*. Rey et Gravier. p. 5.
3. ↑  McGrath, Kimberley; Blachford, Stacey (eds.) (2001). *Gale Encyclopedia of Science Vol. 1: Aardvark-Catalyst (2nd ed.)*. Gale Group. ISBN 0-7876-4370-X. OCLC 46337140.
4. ↑  "Amoeba proteus (Pallas, 1766) Leidy, 1878)". *Amoebae on the Web*. Arquivado dende o orixinal o 13 de abril de 2009. Consultado o 22 de xullo de 2012.
5. ↑  
MacIver, Sutherland. "Isolation of Amoebae". *The Amoebae*. Consultado o 2009-10-08.
6. ↑  "Amoeba". Scienceclarified.com.
7. ↑  Amoeba
8. ↑
9. 1 2 3 4 5  Nishihara, E. Yokota, E. Tazaki, A. Orii, H. Katsuhara, M. Kataoka, K. et al. (2008). Presence of aquaporin and V-ATPase on the contractile vacuole of Amoeba proteus. Biology of the cell , 100 (3), 179-188.
10. ↑  Patterson, D.J. (1981). "Contractile vacuole complex behaviour as a diagnostic character for free living amoebae". *Protistologica* **17**: 243–248.

Véxase tamén
------------

|  |  |
| --- | --- |
|  | Wikimedia Commons ten máis contidos multimedia na categoría:  ***Amoeba*** |

|  |  |
| --- | --- |
| Control de autoridades | 
* Wd: Q46729
* BRE: 1817578
* NDL: 00560162
* Treccani: ameba

 |

|  |  |
| --- | --- |
| Identificadores taxonómicos | 
* EOL: 62527
* EPPO: 1AMOAG
* GBIF: 5425257
* iNaturalist: 311346
* ITIS: 43853
* NBN: NHMSYS0000560266
* NCBI: 5774
* WoRMS: 120533

 |

|  |  |
| --- | --- |
| Identificadores | 
* MeSH: D000656

 |